钦定古今图书集成/明伦汇编/官常典/第504卷 > 李继周
## 钦定古今图书集成/明伦汇编/官常典/第504卷 > 李继周

按《宋史》本传：“继周，延州金明人。祖计都，父孝顺，皆为
金明镇使，继周嗣掌本族。太平兴国三年，东山蕃落
集众寇清化砦，继周率众败之，杀三千馀人，补殿前
承旨。雍熙中，又与侯延广败未藏、末腋等族干浑州
西山。淳化四年，迁殿直，赐介胄戎器、茶彩。明年，讨李
继迁，命开治塞门、鸦儿两路，又招降族帐首领二十”
馀人率所部入夏州，败蕃将数千于石堡砦，以功转
供奉官，复加恩赏，仍赐官第。继周以阿都关、塞门、卢
关等砦最居边要，遂规修筑砦城。有磨卢家、媚咩、拽
藏等族居近卢关，未尝内顺。继周夜率所部往袭，焚
之，斩首俘获甚众。至道二年，授西京作坊副使，赐袍
带、银彩、雕弋以宠之。大军讨西夏，命为延州路“踏白
先锋。”会继迁邀战于路，继周战却之。咸平初，改西京
左藏库副使。三年，复为先锋，入贼境，焚积聚，杀人畜，
获器甲凡六十馀万。授供备库使，领金明县兵马都
监，新砦解家河、卢关路都巡检。五年，授西京作坊使。
蕃骑入钞，继周逐之出境。景德元年，夏人围麟州，继
周受诏率兵会李继福掩击之，加领诚州刺史。大中
祥符二年，卒，年六十七。诏边臣择其子可袭职者以
名闻，边臣言“其子殿直士彬逊懦，从子士用朴忠练
边事，且为部落所伏。”乃诏士彬管勾部族事，士用为
巡检都监以左右之。